**B. Osobitná časť**

**K Čl. I**

**K bodu 1**

Znenie § 12 ods. 1 sa upravuje v súlade so znením smernice Európskeho parlamentu a Rady 2010/63/EÚ z 22. septembra 2010 o ochrane zvierat používaných na vedecké účely (ďalej len „smernica“). Znenie odseku sa doplní tak, aby sa zabezpečilo, že sa postup nebude vykonávať, ak sa na základe právne záväzných aktov Európskej Únie uznáva iná metóda alebo stratégia testovania na získanie sledovaného výsledku, ktorá si nevyžaduje použitie živého zvieraťa. Platné znenie odkazuje na metódy alebo stratégie bez špecifikácie, že ide o metódy uznávané na základe právne záväzných aktov  Európskej únie.

**K bodu 2**

Znenie 13 ods. 1 sa upravuje v súlade so znením smernice tak, aby bolo zabezpečené, pokiaľ to nie je nevhodné, vykonávanie postupov v celkovej alebo lokálnej anestézii
a aby sa používala analgézia alebo iná vhodná metóda na zabezpečenie minimálnej miery bolesti, utrpenia a strachu.

Nové znenie vyjadruje nutnosť použitia celkovej anestézie alebo lokálnej anestézie a zužuje možnosť upustiť od anestézie len v prípade, keď je anestézia resp. analgézia nevhodná.

**K bodu 3**

Znenie § 15 ods. 3 sa upravuje v súlade so znením smernice tak, aby príslušný orgán
za výnimočných okolností, po veterinárnom vyšetrení zvieraťa a pri dodržaní podmienok uvedených v § 15 ods. 2 písm. b) až d) smernice mohol povoliť opätovné použitie zvieraťa,
ktoré bolo použité v postupe so stupňom „krutý“.

**K bodu 4**

Znenie § 19 ods. 4 sa upravuje v súlade so znením smernice tak, že dodávateľ, chovateľ alebo užívateľ má povinnosť žiadať o obnovenie schválenia len pri akejkoľvek významnej zmene v štruktúre alebo fungovaní jeho zariadenia, ktorá by mohla mať negatívny vplyv
na dobré životné podmienky zvierat.

V platnom znení nie je uvedené, že musí ísť o „akúkoľvek významnú“ zmenu. Novým znením sa spresňuje, že ide o zmenu významnú, pričom bližšia špecifikácia zmien je uvedená
v § 10 vyhlášky Ministerstva pôdohospodárstva a rozvoja vidieka Slovenskej republiky
č. 436/2012 Z. z.

**K bodu 5**

V novom odseku 5 v § 22 sa upravujú minimálne požiadavky týkajúce sa vzdelania a odborného vzdelávania a požiadavky na získanie, udržiavanie a preukazovanie požadovanej spôsobilosti osôb vykonávajúcich úlohy podľa § 22 ods. 1, pričom sa odkazuje na novú prílohu č. 5a. Ide o transpozíciu čl. 23 ods. 3 smernice, ktorá v platnej právnej úprave absentuje.

**K bodu 6**

V § 32 ods. 4 sa v zmysle smernice upravuje podiel kontrol chovateľov, dodávateľov a užívateľov vrátane ich zariadení, ktoré bude orgán veterinárnej správy vykonávať
bez predchádzajúceho upozornenia. V platnom znení nie je presný podiel ustanovený
– ustanovuje sa len možnosť vykonávať ďalšie kontroly bez predchádzajúceho upozornenia.

**K bodu 7**

Taxatívny výpočet právnych predpisov v poznámke pod čiarou k odkazu 11 sa mení na demonštratívny výpočet a aktualizuje sa uvedený právnych predpis. Navrhovaná zmena otvára možnosť zváženia odôvodnenosti projektu aj podľa ďalších právnych predpisov. V platnom znení uvedenej poznámky pod čiarou je rozsah pôsobnosti obmedzený len na oblasť kozmetických výrobkov, čo odporuje správnej transpozícii príslušného ustanovenia smernice.

**K bodu 8**

Znenie § 38 ods. 1 sa upravuje v súlade so znením smernice tak, že schválenie projektu
sa obmedzuje na postupy, ktoré boli predmetom hodnotenia projektu a klasifikácie krutosti. Podľa platného znenia sa na výsledky hodnotenia projektu a klasifikácie krutosti „kladie dôraz“, čo Európska komisia vyhodnotila ako nedostatočnú transpozíciu.

**K bodu 9**

Znenie § 38 ods. 1 sa upravuje v súlade so znením smernice – vypustením slova „najmä“ sa presne vymedzuje, aké informácie sa uvádzajú v schválení projektu.

**K bodom 10, 11 a 13**

Opravujú sa nesprávne transponované údaje pre hmotnostné kategórie nad 5 kg v tabuľkách 2.1 a 2.2 a dopĺňajú sa požiadavky pre hmotnostnú kategóriu od 100 kg do 200 kg v tabuľke 7.1.

**K bodu 12**

Znenie poznámky pod čiarou k odkazu 16 sa upravuje tak, aby obsahovalo aj citáciu nariadenie vlády Slovenskej republiky č. 322/2003 Z. z. o ochrane zvierat chovaných
na farmárske účely v znení neskorších predpisov s cieľom spresnenia požiadaviek,
ktoré je potrebné spĺňať v prípade držania hospodárskych zvierat.

**K bodu 14**

Ustanovením sa transponuje príloha V smernice.

**K Čl. II**

Dátum nadobudnutia účinnosti je navrhnutý s ohľadom na zabezpečenie čo najskoršieho súladu s právom Európskej únie pri súčasnom zohľadnení rozsahu vykonávaných zmien
na právne postavenie adresátov právnej normy.